BODOLAND रादाब, Kokrajhar, November 11: बाक्सा जिल्लानि तामुलफुर कलबारियाव सोरखारि माइरं होग्रा एजेन्टनि हेंथायै साखाथि गामिनि रायजोफोरा खुद्रिखांदों । लकडाउन सोलिनाय समावबो सोरखारनि सफैनाय माइरंखौ होयै आरो नखरसेयाव साब्रै साबानि बारा मानसि  दंबाबो सानै एबा सासेनोल’ माइरं होनायनि अजद दैखांनायनि अनगायैबो माइरं एजेन्टखौ सोलायनो नांगौ होनना दाबि खालामदों ओन्सोलनि रायजोफोरा । बेफोर जेंनाफोरखौ बिफाननि मावख’गिरिफोरनो फोरमायसेयावबो जेबो राहा लायैखौ होननाबो अजद दैखांदों । सोरखारा हरखानाय फ्रि माइरंखौ एजेन्टा राननानै होनो नांगौबाबो साफ्रोमबो माइरं मोनगिरिफोरनिफ्राय साफायाव 500 निफ्राय 300 ग्राम माइरं लाखिनायनिबो अजद सिखारदों ।  बेफोरबादि जेंनाखौ सुस्रांनो थाखाय आसामनि गिबि मन्थ्रि ड• हिमन्त बिस्व सर्माखौ खावलायदों ओन्सोलनि रायजोफोरा । फारसेथिं माइरं होग्रा एजेन्टा खौरां बिजोंयाव फोरमायथियोदि सोरखारा दासिमबो पुब तामुलफुर बहुमुखी समबाय समितियाव गोबां लाक रां होनो गोनां दं । बहुमूखि समबाय समितिया गुवाहाटीनिफ्राय माइरं लाबोनायनि रां खरसा गावनो होनो नांगौ । जाय समाव आसाम सोरखारा जाख्ल’नायनि हेंथायै गोख्रों राहा लादों बेफोरबादि समावनो तामुलफुर  कलबारियाव माइरं होग्रा एजेन्टनि हेंथायै रायजोफोर खुद्रिसारनाय जाथाया गोहोम गोग्लैयो बेखौ समासो फोरमायसिगोन । रायजो राजानि अजद दैखांनाय आरो बहुमुखिनि माइरं होग्रा एजेन्टनि अजद दैखांनाय बेफोरखौ नायबिजिरनायनि गेजेरजों समाधान ओंखारगोन ने सोंलु जानानै  थाहैबाय ।